Trump (koer)

Trump (ca 1730 – ca 1745) oli Inglise kunstniku William Hogarthi mops. Kunstnik kujutas koera mitmel teosel, sealhulgas autoportreel "Painter and his Pug", mis tänapäeval kuulub Tate Gallery kollektsiooni. Teose iseloomustus Tate'is ütleb: "Hogarthi mopsitõugu koer Trump sümboliseerib kunstniku enda sõjakat iseloomu." Hogarth pidas elu jooksul mitut mopsi. Nii näiteks avaldas ta 1730. aasta detsembris kuulutuse, milles pakkus pool gini vaevatasuks, kui talle tagastatakse koer nimega "Pugg". Mopse kujutatakse mitmetel Hogarthi maalidel. Üks varajasi näiteid on tema 1730. aastal valminud rühmaportreel "The Wollaston Family" (mis on 1943. aastast saati laenatud New Walk Museumile Leicesteris. Hogarthi 1732–34 valminud sarja "A Rake's Progress" viiendas stseenis, mida tuntakse nime all "Married To An Old Maid" (tänapäeval Sir John Soane's Museumis) abiellub mops ühesilmalise koeraga, matkides põhiteema pulmastseeni, millel elupõletaja Tom Rakewell abiellub rikka vanatüdrukuga. Arvatakse, et kutsikana on Trump kujutatud Hogarthi 1730. aasta rühmaportreel "The Fountaine Family" (Philadelphia Museum of Art), kus teiste seas istub kunstikoguja Andrew Fountaine. Täiskasvanud mops 1738. aasta portreel "The Strode Family" (Tate Gallery) võib samuti olla Trump, ehkki mõne allika kohaselt olevat mops kuulunud ühele kujutatutest, kolonel Strode'ile. Louis-François Roubiliac kujutas Trumpi terrakotas 1741. aasta paiku, kui ta lõi terrakotabüsti Hogarthist endast. Lösutava Trumpi terrakotakuju reprodutseeriti 1740ndate lõpus Chelsea portselanis. Selle kipsjäljendeid müüdi koos Hogarthi ülejäänud pärandiga pärast tema surma 1762. aastal. Staffordshire'i keraamik Josiah Wedgwood tegi kujust oma versiooni endale tüüpilises musta basaldi tehnikas, kasutades vormi, mille ostis 1774. aastal Richard Parkeri kipsipoest Londonis. Algse terrakotaskulptuuri päris Hogarthi lesk, kelle omandusse see jäi tema surmani 1790. aastal. 1799. aastal jäädvustati see Samuel Irelandi gravüüril, kuid nüüdseks on algupärand kaotsi läinud. Vananevat Trumpi kujutas Hogarth 1745. aastal maalil "The Painter and his Pug", kus ta istus kunstniku autoportree kõrval koos molbertiga, mil oli Hogarthi sümboolne S-kujuline ilujoon, ning Shakespeare'i, Swifti ja Miltoni teoste virnaga. (Hogarth alustas tööd teosega juba 1735. aastal, kuid see muutus; algselt oli Hogarth rangemas rõivas, kandis parukat ja pildilt puudus koer.) Hogarthi biograafi Ronald Paulsoni hinnangul sisaldub maalis terve rida pildilisi nalju: mops vihjab Hogarthi enda sõjakusele, koera allegooriline truudus sarnaneb Hogarthi truudusega realistlikule kujutusviisile, ning Hogarthi portreed toetab (sõna otseses mõttes) Inglise kirjanduskaanon. Hogarth kujutas Trumpi ka 1746. aastal valminud portreel "Captain Lord George Graham in his Cabin" (National Maritime Museum) kõrvuti Lord George Grahami enda koeraga, kes istub kapteni jalge juures ja paistab lauluga ühinevat. Trump istub tagajalgadel maali paremas servas asuval toolil, peas Grahami parukas, näides lugevat noodilehte, mis lebab veiniklaasile toetudes. Ehkki Hogarthi kohta kasutati halvustavat hüüdnime "Painter Pugg" ("Mopsmaaler"), jätkas Hogarth koera kujutamist oma sümbolina. 1763. aasta satiirilisel gravüüril "The Bruiser" tugines ta 1745. aasta autoportreele Trumpiga. Gravüüril "The Bruiser" (mille koopia asub USAs National Gallery of Artis) on Hogarthi portree asendatud satiirik Charles Churchilli omaga, keda kujutatakse purjus karuna, samas kui koer urineerib Churchilli teosele "Epistle", mille ta avaldas Hogarthit kritiseerinud John Wilkesi toetuseks. Hogarthi kalduvust samastada end oma koeraga ajendas Paul Sandbyt kujutama Hogarthit ennast mopsina 1753. aasta satiirilisel gravüüril "Puggs Graces". 2001. aastal avasid Ian Hislop and David Hockney Hogarthi ja Trumpi kuju, mille autor on skulptor Jim Mathieson, Chiswick High Roadil, Hogarth's House'i lähistel, kus kunstnik elutses 1749. aastast surmani 1764. aastal. Painter and his Pug, William Hogarth, 1745, Tate Britain Viies maal sarjast A Rake's Progress: Married To An Old Maid, 1732–1734 The Fountaine Family, 1730/35, Philadelphia Museum of Art The Strode Family, 1738, Tate Britain Captain Lord George Graham in his Cabin, 1746, National Maritime Museum Lord George Grahami portree alumises servas kõõlub Hogarthi koer Trump toolil, kandes Grahami parukat The Bruiser, 1763, National Gallery of Art Paul Sandby, Puggs Graces, 1753 William Hogarth with Trump, 2001, Jim Mathiesoni skulptuur Chiswickis "Hogarth's pug dog, Trump, serves as an emblem of the artist's own pugnacious character" - kommentaar seob koeratõu nimetuse pug ja omadussõna pugnacious ehk "sõjakas". The Painter and his Pug, Tate Gallery Jenny Uglow, William Hogarth: A Life and a World, lk 268 The Wollaston Family, ArtUK The Fountaine Family, Philadelphia Museum of Art The Strode Family, Tate Gallery Terracotta bust of Hogarth, by Louis François Roubiliac, National Portrait Gallery Porcelain figure of Hogarth's Dog, Trump, Victoria and Albert Museum How Much Is That Doggy in the Window?, Los Angeles Times, 15 June 1986 Engraving of busts of Hogarth and Trump, avaldanud Samuel Ireland 1799, Briti Muuseum Hogarth: High art and low, 1732–1750, Ronald Paulson, 1992, p.262 Captain Lord George Graham, 1715–47, in his Cabin, Royal Maritime Museum "National Gallery of Art. The Bruiser". The Bruiser, C. Churchill, Sanders of Oxford Obituary of Jim Mathieson, The Guardian, 24 April 2003 William Hogarth. 1697–1764. Katalog zur Ausstellung der Neuen Gesellschaft für Bildende Kunst e. V., Staatlichen Kunsthalle Berlin vom 28. Juni bis 10. August 1980. Anabas, Gießen 1980, ISBN 3-87038-070-0, lk 92–107, 171–182, 209–210, 234–237. Felicitas Noeske: Trump. Eine Geschichte von Mann und Mops. In: dies. (Hrsg.): Das Mops-Buch. Insel Verlag, Frankfurt am Main / Leipzig 2001, ISBN 978-3-458-34478-0, lk 49–58. Ronald Paulson: Hogarth. Band II: High Art and Low, 1732–1750. The Lutterworth Press, Cambridge 1992, ISBN 0-7188-2855-0, lk 262 (Google Books). Larry Silver: Step-Sisters of the Muses: Painting as Liberal Art and Sister Art. Rmt: Richard Wendorf (toim.): Articulate Images. The Sister Arts from Hogarth to Tennyson. University of Minnesota Press, Minneapolis 1983, ISBN 0-8166-1143-2, lk 50, 55, 58 (Google Books).